钦定古今图书集成/明伦汇编/氏族典/第150卷 > 孙慎行
## 钦定古今图书集成/明伦汇编/氏族典/第150卷 > 孙慎行

按《明外史孙慎行传》：“慎行，字闻斯，武进人。幼嗜学。万
历二十三年，举进士第三人，授编修，累官左庶子。数
请假里居，键户息交覃，精理学。四十一年，由少詹事
擢礼部右侍郎，署部事，乞归。熹宗立，召拜礼部尚书。
初，光宗大渐，鸿胪寺丞李可灼以红铅九药进。俄帝
崩，廷臣交章劾之，大学士方从哲拟旨，令引疾归。天”
启元年四月，慎行还朝，上疏言从哲、可灼之罪。可灼
下吏戍边，从哲置不问。秦王谊漶由旁枝进封，其四
子法不当封郡王，厚贿近幸，遂得温旨。慎行坚不奉
诏，三疏力争，不得。二年七月谢病去。其冬，廷推阁臣，
以慎行为首，魏忠贤抑不用。已，忠贤大炽，议修《三朝
要典》。红丸之案，以慎行为罪魁。其党张讷遂上疏力
诋，有诏削夺。未几，刘志选复两疏追劾。诏抚按提问，
遣戍宁夏。未行。庄烈帝嗣位，以赦免。崇祯元年命以
故官协理詹事府，力辞不就。慎行学既深造，其操行
皭然不淄，为一时搢绅冠。八年廷推阁臣，屡不称旨。
最后以慎行名上，帝即召之。慎行已得疾，既入都，未
及陛见而卒。赠太子太保，谥《文介》。